Aksessuarlarni to‘g‘ri tanlashni o‘rganamiz

Hech qaysi libos, agar unga mos keluvchi aksessuarlar to‘g‘ri tanlanmasa, mukammal bo‘la olmaydi. Taqinchoqlar, sharflar, sumkalar, soatlar – bular sizning qiyofangizga ko‘rk bag‘ishlovchi mayda-chuydalardir. Aksessuarlarni qanday qilib to‘g‘ri tanlash va mujassamlantirish kerak? Biz siz uchun eng zarur bo‘lgan qoidalarni tanlab oldik.

Bolaligimizdan beri buvilarimiz va onalarimiz bizga oyoq kiyim va sumka ranglari albatta mos tushishi shartligini uqtirib kelishgan. Uzoq vaqt davomida bu modaning eng muhim qoidalaridan biri bo‘lib hisoblanar edi. Ammo bu qoida hozir eskirdi. Yaxshisi, ochiq rangdagi poyabzalni rangsizroq aksessuar bilan to‘ldiring, va aksincha, kul rang yoki qora tufli ochiq rangli sumka bilan juda mos tushadi.
Ko‘rinishingizni yaratishdan oldin, siz, qanday taassurot qoldirmoqchi ekanligingizni va nimaga alohida urg‘u berilishi kerakligini aniqlab olishingiz kerak: yoki kiyimingiz, yoki aksessuarlar va makiyaj yorqin va ko‘zga tashlanadigan bo‘lishi lozim, birdan hammasi emas. Me’yoridan oshirmang, aks holda ko‘rinishingiz to‘tiqushning patlariga o‘xshab qoladi.
Katta va yumshoq yoqali ustki kiyim bilan katta hajmli sharf o‘rash yaramaydi. Bu juda qo‘pol ko‘rinadi. Qulay bo‘lishi uchun ustki kiyim ostidan bo‘yningizga yengil ro‘mol o‘rab oling.
Qo‘l soatlari kundalik, sport va ish kiyimlari bilan juda mos tushadi. Lekin tantanali kechalar uchun kiyiladigan kuylaklar va soatlarni bir vaqtda kiyish to‘g‘ri kelmaydi.

Qisqa barmoqlar uchun keng uzuklar mos emas, balki uning ingichka modellari barmoqlarni uzunroq qilib ko‘rsatadi. Uzuk tanlayotganingizda buni unutmang.

Kiyimdagi pastel ranglar uyg‘unligini yaxshisi, och rangli poyabzal bilan to‘ldirgan ma’qul. Ayni holatda, to‘q rangli poyabzal kiyish mutlaqo o‘rinsizdir.
Ko‘p qatorli munchoqlarni yoki rang-barang bilaguzuklarni neytral rangdagi kiyimlar bilan taqing.